Edita Ottlyková

MUDr. Edita Ottlyková, rod. Kohútová (iný zápis mena: Editha; * 3. december 1899, Nové Mesto nad Váhom† 6. júl 1974, Bratislava) bola slovenská lekárka internistka a kardiologička, ktorá patrila medzi prvé ženy na Slovensku so špecializáciou v kardiológii. Aktívne pôsobila v ženskom spolku Živena, kde sa zasadzovala najmä o rozvoj vysokoškolského vzdelávania žien. Počas druhej svetovej vojny sa zapojila do protifašistického odboja a Slovenského národného povstania (SNP) a po vojne pôsobila aj na Povereníctve zdravotníctva.

 Život 
 Detstvo a štúdium 
Edita Kohútová sa narodila v Novom Meste nad Váhom v rodine Heleny Kohútovej, rod. Milecovej (* 1879† 1957) a advokáta JUDr. Milana Kohúta (* 1868† 1915). Jej matka bola dcérou Oľgy Milcovej, rod. Makovickej (* 1853† 1939), významnej činiteľky slovenského národného hnutia a o. i. členky výboru Živeny, a ružomberského advokáta Jána Milca (* 1847† 1901), spoluzakladateľa Matice slovenskej a člena vedenia Slovenskej národnej strany (SNS).

Od roku 1901 rodina Kohútových žila v Žiline, kde sa otec angažoval v komunálnej politike a bol členom správy účastníckej spoločnosti Žilinská pomocnica. V roku 1904 do rodiny pribudla dcéra Alexandra (* 1904† 1979), ktorá sa neskôr zosobášila s chirurgom Jánom Kňazovickým (* 1893† 1987). Okrem mladšej sestry mala Edita aj jedného brata.

Ľudovú školu navštevovala v Žiline (19061909). V štúdiu pokračovala na miestnom gymnázium (19091915), odkiaľ prešla na gymnázium v Trenčíne (19151917). Následne sa odobrala na vysokoškolské štúdium všeobecného lekárstva, začínajúc na lekárskej fakulte Budapeštianskej univerzity (19171918). Po vzniku Československa pokračovala na Karlovej univerzite v Prahe (19191920), pričom štúdium dokončila na lekárskej fakulte novozaloženej Univerzity Komenského v Bratislave (LF UK), kde spromovala s titulom doktorky všeobecného lekárstva (MUDr.) v roku 1927.

 Lekárska kariéra 
Po skončení štúdia pôsobila ako externá lekárka na Klinike internej propedeutiky LF UK (19321938). Popri tom v rokoch 19331938 pracovala aj ako školská lekárka v Bratislave. Venovala sa internej medicíne a ako jedna z prvých slovenských žien lekárok sa špecializovala na kardiológiu, pričom spolupracovala s kardiológom prof. MUDr. Jaroslavom Sumbalom (* 1890† 1948), zakladajúcou osobnosťou slovenskej kardiológie. Súčasne v rokoch 19371948 počas letných mesiacov pôsobila ako vedúca lekárka v detskej zotavovni v Železnom na Liptove. Spolupracovala tiež s Masarykovou ligou proti tuberkulóze a s jej krajinským tajomníkom MUDr. Ivanom Stodolom, ktorý od roku 1934 pôsobil na zdravotníckom oddelení Krajinského úradu v Bratislave.

V roku 1938 sa vrátila do Žiliny, kde vlastnila a prevádzkovala súkromnú ordináciu (19381944). Súčasne bola ústavnou lekárkou dievčenského výchovného ústavu v Bytčici (19391944) a vedúcou poradne pre matky a dojčatá a štátnou obvodnou lekárkou v Budatíne (19401944) pri Žiline.

Za vojnovej Slovenskej republiky sa aktívne zapojila do protifašistického odboja. Počas SNP pôsobila ako lekárka Štátnej nemocnice v Banskej Bystrici (1944) a po potlačení povstania sa ukrývala na vidieku pomáhajúc raneným.

Po vojne, v rokoch 19461948 pôsobila ako prednostka oddelenia vo funkcii zdravotného, resp. hlavného zdravotného radcu a od roku 1948 ako hlavná odborová radkyňa pre Povereníctvo zdravotníctva v Bratislave. Neskôr bola okresnou lekárkou pre Bratislavu-vidiek.

Na svojich pracoviskách vyvíjala aj intenzívnu sociálnu činnosť. Popri svojej lekárskej profesii bola aj aktívnou členkou Živeny, podporujúc najmä rozvoj vysokoškolského vzdelávania žien.

 Osobný život 
Zosobášila sa s advokátom JUDr. Ivanom Ottlykom (* 1888† 1967), známym obhajcom v politicky exponovaných procesoch (proces s Vojtechom Tukom v roku 1930, proces s Alexandrom Machom v roku 1947 či vykonštruovaný proces s Pavlom Gojdičom v roku 1951). Mali jednu dcéru a jedného syna, technického manažéra Michala Ottlyka (* 1928† 2006).

 Referencie 

 Ďalšia literatúra 




Kategória:Osobnosti z Nového Mesta nad Váhom
Kategória:Slovenskí lekári
Kategória:Slovenskí interní lekári
Kategória:Slovenskí kardiológovia
Kategória:Absolventi Lekárskej fakulty Karlovej univerzity
Kategória:Absolventi Lekárskej fakulty Univerzity Komenského v Bratislave
Kategória:Osobnosti SNP